ORDE do 14 de xuño de 2005 pola que se convocan subvencións para o fomento do turismo de saúde na Comunidade Autónoma de Galicia.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 17/06/2005

A Orde do 9 de decembro (DOG nº 244, do 17 de decembro de 2004), da Consellería de Cultura, Comunicación Social e Turismo, regula as axudas económicas para o fomento do turismo de saúde, no seu artigo 2 disponse que as axudas que se establecen no articulado desta orde financiaranse con cargo á aplicación orzamentaria 10.05.651A.770.0, recollida no proxecto de Lei de orzamentos xerais da Comunidade Autónoma de Galicia para o ano 2005, e o importe destinado a elas ascenderá a 2.836.389,50 A.
Dado que o importe establecido na Orde do 9 de decembro de 2004 resulta insuficiente para atender ás axudas solicitadas, faise necesario incrementar o dito importe polo que cómpre modificar a orde no que respecta a este punto.
De acordo co anteriormente exposto e no exercicio das facultades que me confire o artigo 34 da Lei 1/1983, do 22 de febreiro, reguladora da Xunta de Galicia e do seu presidente,
DISPOÑO:
Artigo único.-Modificar o artigo 2 da Orde do 9 de decembro de 2005, da Consellería de Cultura, Comunicación Social e Turismo, pola que se convocan subvencións para o fomento do turismo de saúde da Comunidade Autónoma de Galicia, quedando redactado do seguinte xeito:
Artigo 2º.-Determinacións orzamentarias.
Ás ditas concesións, que se rexen polos principios de publicidade, concorrencia competitiva e obxectividade, imputaranse os créditos para 2005 da aplicación orzamentaria 10.05.651A.770.0, cofinanciadas polo Fondo Europeo de Desenvolvemento Rexional, e a elas destínase un importe de 5.616.000 A, distribuídos en tres anualidades, a saber, no ano 2005, 3.495.068,46 A no ano 2006, 385.322,14 A e no ano 2007 1.735.609,40 A.
Como as subvencións concedidas teñen carácter plurianual, haberá que aterse ao que dispoñen os artigos 16.2º e 17 do Decreto 287/2000, do 21 de decembro, polo que se desenvolve o réxime de axudas e subvencións públicas da Comunidade Autónoma de Galicia, para os efectos do pagamento correspondente ás anualidades dos exercicios do 2005, 2006 e de 2007 sendo nestas axudas posible a concorrencia con calquera outra axuda para o mesmo obxecto e finalidade pero o seu importe, en ningún caso, poderá ser de tal contía que, en concorrencia con subvencións e axudas doutras administracións públicas ou doutros entes públicos ou privados, nacionais ou internacionais, superen a porcentaxe máxima do investimento subvencionable segundo o legalmente establecido.
As actuacións subvencionables encaminadas á creación e mellora de hoteis -balnearios e hoteistalaso, poderán acadar unha axuda económica de ata o 40% sobre o investimento subvencionable. Engadiranse seis mil cen euros (6.100 A) por cada posto de traballo que se vai crear con carácter indefinido e que supere a porcentaxe mínima de contratación estable que, para ser beneficiario de subvención, se exixe nesta orde sen que en ningún caso co dito incremento se supere a porcentaxe do 40% do investimento subvencionable.
As actuacións subvencionables encamiñadas á creación ou mellora de hoteis-spa poderán acadar unha axuda económica de ata o 30% sobre o investimento subvencionable. Engadíranse seis mil cen euros (6.100 A) por cada posto de traballo que se vai crear con carácter indefinido e que supere a porcentaxe mínima de contratación estable que, para ser beneficiario de subvención, se exixe nesta orde.
O importe total da subvención será distribuído en tres anualidades.
No caso de que os proxectos presentados ao concurso de subvención obxecto desta orde fosen de tal importancia para os obxectivos turísticos e tal feito determinase que se fixese preciso ampliar o importe do crédito determinado neste artigo, a Dirección Xeral de Turismo fará a correspondente proposta nos termos establecidos na normativa orzamentaria.
Disposicións derradeiras
Primeira.-Autorízase a directora xeral de Turismo para ditar as disposicións que sexan necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de xuño de 2005.
Jesús Pérez Varela
Conselleiro de Cultura, Comunicación
Social e Turismo